เมย์แบงก์เอาจริง ลุยซื้อกิจการไทย
ซีอีโอเมย์แบงก์เผย เตรียมลุยลงทุนเทกโอเวอร์ใหญ่ในไทย
16 ต.ค. 2555

ซีอีโอเมย์แบงก์เผย เตรียมลุยลงทุนเทกโอเวอร์ใหญ่ในไทย
บลูมเบิร์ก รายงานว่า ธนาคารมาลายัน แบงก์กิง (เมย์แบงก์) ธนาคารรายใหญ่ที่สุดของมาเลเซียกำลังพิจารณาทางเลือกที่จะขยายกิจการในประเทศไทย ซึ่งรวมถึงการเข้าซื้อกิจการต่างๆ หลังจากที่เพิ่งจะระดมทุนเพิ่มได้ 1,200 ล้านเหรียญสหรัฐ หรือราว 3.7 หมื่นล้านบาท เพื่อใช้ในการขยายธุรกิจในภูมิภาคเอเชียตะวันออกเฉียงใต้
นาย อับดุล วาฮิด โอมา ประธานเจ้าหน้าที่ฝ่ายบริหารเมย์แบงก์ ให้สัมภาษณ์บลูมเบิร์กที่กรุงโตเกียวว่า ขณะนี้มีทางเลือกมากมายที่ธนาคารจะพิจารณา โดยจุดยืนสำคัญของธนาคารก็คือการเปิดสาขาในประเทศไทยให้ได้ภายในปี 2014 แต่ถ้ามีโอกาสที่น่าสนใจอื่นๆ ธนาคารก็จะพิจารณาทันที
ทั้งนี้ เมย์แบงก์กำลังลดการพึ่งพาตลาดภายในประเทศแต่เพียงอย่างเดียว ด้วยการมุ่งหน้าเข้าควบรวมกิจการในประเทศอื่นๆ ในภูมิภาคที่มีอัตราการเติบโตที่รวดเร็ว
แหล่งข่าวจากโบรกเกอร์ เปิดเผยว่า เมย์แบงก์จะเสนอซื้อหุ้นธนาคารกรุงศรีอยุธยา (BAY) ที่กลุ่มบริษัท จีอี แคปิตอล ถืออยู่ 25.3% แข่งกับ โอเวอร์ซีส์ไชนีส แบงกิ้ง คอร์ป
ก่อนหน้านี้ เมย์แบงก์เพิ่งจะเข้าครอบครองธนาคาร พีที อินเตอร์เนชั่นแนล อินโดนีเซีย (บีเอ็นไอไอ) ไปไม่นาน และยังเข้าซื้อหุ้นธนาคารในเวียดนาม และปากีสถาน รวมไปถึงเข้าซื้อ บริษัท กิมเอ็ง โฮลดิ้งส์ โบรกเกอร์ชื่อดังในสิงคโปร์